
Falusi turizmus Magyarországon és Somogy megyében

Dolgozatom címe Falusi turizmus Magyarországon és Somogy megyében, amelyet a helyi TDK fordulóra készítettem.
Felsőfokú tanulmányaim megkezdése után találkoztam először a falusi turizmus intézményével. Mivel az iskolai előadások során csak érintőlegesen hallhattam a témáról, úgy döntöttem, hogy jobban beleásom magam, ezért választottam dolgozatom témájául a falusi turizmust. Mivel önmagában a téma nagyon sokrétű, leszűkítettem a kutatási területem Somogy megyére. Azért esett a választásom ide, mert a Somogy megyei Csurgón lakom. Elhivatottságot érzek, hogy tegyek szülőföldem turizmusáért és a hipotézis az, hogy érdemes ezért tenni, ezért végeztem a primer kutatást.
Kutatásom célja az volt, hogy átfogó képet kapjak a falusi turizmus Magyarországon, illetve Somogy megyében betöltött szerepéről. Felkészülésem során kutatásomhoz elsőként a Kaposvári Tourinform irodát kerestem fel, ahol készségesen álltak segítségemre. Főként az innen kapott információk alapján kezdhettem el munkámat.
Dolgozatom elkészítéséhez primer és szekunder kutatást is végeztem.
Primer kutatásom öt részből tevődik össze. Elsőként egy telefonos interjú keretében tettem fel kérdéseimet Csizmadia Lászlónak, a Falusi és Agroturizmus Országos Szövetség elnökének, aki nagyon készségesen válaszolt. Kérdőívezés módszerét alkalmazva megtudhattam, ismerik-e egyáltalán az emberek a falusi turizmust, részt vettek-e már a szabadidő ilyen típusú eltöltésében, illetve jártak-e már Somogy megyében. A Kaposvári Tourinform iroda vezetett el a Katica Tanyára, mivel a megyében ők a legjobban látogatott szolgáltató. Egy családi kirándulást keretében interjút készítettem Handó Jánossal és feleségével a Katica Tanya – Aktív Pihenés Központ tulajdonosaival. Vonzerő leltárt készítettem, hogy felmérjem Somogy megye adottságait. Végül a vonzerő leltár alapján készítettem el a SWOT analízist, melynek segítségével megállapítottam Somogy megye falusi turizmusban betöltött szerepét Magyarországon.
A telefonos interjúval, kérdőívem eredményével, az összeállított vonzerő leltárral, SWOT elemzéssel és az interjú során nyert személyes élménnyel bátran állíthatom, hogy Somogy megye rendelkezik a megfelelő lehetőségekkel, de ezek kiaknázását csak közös összefogással érhetjük el.



